PATVIRTINTA

Rokiškio rajono savivaldybės tarybos

2023 m. birželio 29 d. sprendimu Nr. TS –

**BIUDŽETINĖS ĮSTAIGOS ROKIŠKIO BASEINO NUOSTATAI**

**I SKYRIUS**

**BENDROSIOS NUOSTATOS**

 1. Rokiškio baseino nuostatai (toliau – Nuostatai) reglamentuoja biudžetinės įstaigos Rokiškio baseino (toliau – Įstaigos) veiklos tikslus, funkcijas, teises ir pareigas, teisinę formą, priklausomybę, savininką, savininko teises ir pareigas įgyvendinančią instituciją, buveinę, tipą, pagrindinę paskirtį, veiklos teisinį pagrindą, darbuotojų priėmimą į darbą, jų darbo apmokėjimo tvarką ir atestaciją, lėšas, jų naudojimo tvarką ir finansinės veiklos kontrolę, reorganizavimo, likvidavimo ir pertvarkymo tvarką.

 2. Įstaigos oficialus pavadinimas – Rokiškio baseinas.

 3. Įstaigos teisinė forma – biudžetinė įstaiga.

 4. Įstaigos savininkas – Rokiškio rajono savivaldybė.

 5. Įstaigos savininko teises ir pareigas įgyvendinančioji institucija – Rokiškio rajono savivaldybės taryba.

 6. Įstaigos paskirtis – sporto, sveikatingumo, poilsio ir laisvalaikio praleidimo paskirties įstaiga.

 7. Įstaiga yra viešasis juridinis asmuo, turintis antspaudą, atsiskaitomąją ir kitas sąskaitas Lietuvos Respublikos įregistruotuose bankuose, atributiką, savo veiklą grindžiantis Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, kitais teisės aktais ir šiais Nuostatais.

 8. Įstaigos veikla yra neterminuota.

**II SKYRIUS**

**ĮSTAIGOS VEIKLOS SRITYS IR RŪŠYS, TIKSLAI, UŽDAVINIAI IR FUNKCIJOS**

 9. Įstaigos veiklos sritis – sportinė veikla, pramogų ir poilsio organizavimas.

 10. Įstaigos pagrindinė veiklos rūšis – sportinė veikla, kodas 93.1.

 11. Kitos veiklos rūšys:

 11.1. vaikų poilsio stovyklų veikla, kodas 55.20.20;

 11.2. poilsio ir sporto reikmenų nuoma ir išperkamoji nuoma, kodas 77.21;

 11.3. sporto įrangos nuoma, kodas 77.21.40;

 11.4. sportinis ir rekreacinis švietimas, kodas 85.51;

 11.5. kitas, niekur kitur nepriskirtas, švietimas, kodas 85.59;

 11.6. sporto įrenginių eksploatavimas, kodas 93.11;

 11.7. sporto klubų veikla kodas 93.12;

 11.8. kūno rengybos centrų veikla, kodas 93.13;

 11.9. kita sportinė veikla, kodas 93.19;

 11.10. pramogų ir poilsio organizavimo veikla, kodas 93.2;

 11.11. kita pramogų ir poilsio organizavimo veikla, kodas 93.29;

 11.12. fizinės gerovės užtikrinimo veikla, kodas 96.04;

 11.13. kultūros ir poilsio prekių mažmeninė prekyba specializuotose parduotuvėse, kodas 47.6;

 11.14. kitų prekių mažmeninė prekyba specializuotose parduotuvėse, kodas 47.7;

 11.15. kosmetikos ir tualeto reikmenų mažmeninė prekyba specializuotose parduotuvėse, kodas 47.75;

 11.16. nuosavo arba nuomojamo nekilnojamojo turto nuoma ir eksploatavimas, kodas 68.20;

 11.17. gaivinamųjų gėrimų mažmeninė prekyba, kodas 47.25.20;

 11.18. konditerijos gaminių ir saldumynų mažmeninė prekyba, kodas 47.24.20.

 12. Įstaigos tikslai:

 12.1. teikti baseinų, saunų ir pirčių, laisvalaikio, sveikatos ir kitas paslaugas visuomenei, organizuoti sportinius ir pramoginius renginius, plėtoti ir tobulinti teikiamų paslaugų infrastruktūrą, užtikrinti jų kokybę ir efektyvumą;

 12.2. vykdyti neformalųjį vaikų ir suaugusiųjų švietimą.

 12.3. profesionaliai įgyvendinti numatytas sveikatos, socialinės gerovės, reklamos srities paslaugas, skatinti laisvalaikio paslaugų ir pramogų plėtrą;

 12.4. vykdyti jaunimo užimtumo programą;

 12.5. dalyvauti miesto, regiono, šalies ir tarptautiniuose renginiuose;

 12.6. skatinti įsijungti į aktyvią sportinę veiklą asmenis, turinčius specialiuosius poreikius ar fizinę negalią;

 12.7. propaguoti kūno kultūrą ir sportą;

 12.8. prisidėti prie Rokiškio rajono turizmo sektoriaus infrastruktūros plėtojimo, teikiant laisvalaikio praleidimo, aktyvaus poilsio, sporto bei sveikatinimo paslaugas šalies ir užsienio gyventojams;

 12.9. sukurti materialinę infrastruktūrą, reikalingą sveikatingumo, rekreacijos ir sporto, aktyvaus poilsio ir laisvalaikio praleidimo paslaugų teikimui;

 12.10. vystyti plaukimo sporto šaką.

 13. Įstaigos uždaviniai:

 13.1. teikti įvairias kūno kultūros ir sporto, sveikatingumo, aktyvaus poilsio ir laisvalaikio praleidimo paslaugas šalies ir užsienio gyventojams;

 13.2. vykdyti sportinį vaikų ir jaunimo užimtumą;

 13.3. siekti, kad būtų mokomi plaukti visų rajono bendrojo ugdymo mokyklų pradinių klasių moksleiviai, organizuoti sporto, sveikatingumo renginius baseine;

 13.4. sudaryti geras sanitarines-higienines sąlygas baseino lankytojams, nuolat jas gerinti;

 13.5. skatinti jaunimo ir suaugusiųjų saviraišką;

 13.6. sudaryti galimybes ir sąlygas vaikų, jaunimo ir suaugusiųjų tobulėjimui kūno kultūros ir sporto srityje.

 14. Vykdydama uždavinius, įstaiga atlieka šias funkcijas:

 14. 1. teikia baseinų, saunų ir pirčių, laisvalaikio, sveikatos ir kitas paslaugas visuomenei;

 14.2. kartu su švietimo įstaigomis, sporto šakų federacijomis, klubais, visuomeninėmis organizacijomis organizuoja ir vykdo vaikų, jaunimo ir suaugusiųjų sporto varžybas, kūno kultūros, sveikatingumo šventes;

 14.3. organizuoja sporto žaidynes, sporto ir sveikatingumo renginius vaikams, jaunimui, suaugusiesiems ir neįgaliesiems;

 14.4. dalyvauja sporto varžybose ir sporto renginiuose, šventėse;

 14.5. vykdo projektinę veiklą;

 14.6. bendradarbiauja su Lietuvos Respublikos ir užsienio šalių plaukimo baseinais ir sporto organizacijomis;

 14.7. teikia kitas mokamas paslaugas, susijusias su Įstaigos veikla, pagal savivaldybės tarybos patvirtintus įkainius;

 14.8. viešai skelbia informaciją apie Įstaigos veiklą;

 14.9. atlieka kitas įstatymų ir kitų teisės aktų numatytas funkcijas;

 14.10. sudaro sąlygas vaikams ir jaunimui dalyvauti Įstaigos sportinėje veikloje;

 14.11. vykdo apmokymą ir mokymą plaukti;

 14.12. rengia ir vykdo vaikų, jaunimo ir suaugusiųjų neformaliojo švietimo programas;

 14.13. vykdo kūno kultūros, sveikatos stiprinimo ir laisvalaikio funkcijas;

 14.14. propaguoja kūno kultūros, sporto ir sveikatingumo renginius;

 14.15. teikia mokymo įstaigoms ir organizacijoms metodinę paramą kūno kultūros ir sporto klausimais;

 14.16. rengia plaukimo sporto šakos sportininkus.

**III SKYRIUS**

**SAVININKO TEISES IR PAREIGAS ĮGYVENDINANTI INSTITUCIJA**

 15. Biudžetinės įstaigos savininkė yra Rokiškio rajono savivaldybė. Įstaigos teises ir pareigas įgyvendina Rokiškio rajono savivaldybės taryba.

 16. Įstaigos savininko teises ir pareigas įgyvendinanti institucija:

 16.1. Mero teikimu tvirtina Įstaigos struktūrą, nuostatus ir darbo užmokesčio fondą, nustato didžiausią leistiną darbuotojų, dirbančių pagal darbo sutartis, pareigybių skaičių;

 16.2. tvirtina paslaugų įkainius;

 16.3. priima sprendimą dėl Įstaigos buveinės pakeitimo;

 16.4. priima sprendimą dėl Įstaigos pertvarkymo, reorganizavimo ar likvidavimo;

 16.5. priima sprendimą dėl Įstaigos filialo steigimo ir jo veiklos nutraukimo;

 16.6. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

 16.7. sprendžia kitus, įstatymuose jos kompetencijai priskirtus klausimus.

 17. Savininko teises ir pareigas įgyvendinančios institucijos sprendimai įforminami raštu tarybos sprendimais.

**IV SKYRIUS**

**ĮSTAIGOS TEISĖS IR PAREIGOS**

 18. Įstaiga, įgyvendindama jai pavestus tikslus ir uždavinius, atlikdama jai priskirtas funkcijas, turi teisę:

 18.1. gauti paramą Lietuvos Respublikos labdaros ir paramos įstatymo nustatyta tvarka;

 18.2. teikti pasiūlymus dėl teikiamų sporto ar papildomų paslaugų kainų, įkainių savininko teises ir pareigas įgyvendinančiajai institucijai;

 18.3. stoti į ne pelno siekiančių organizacijų asociacijas ir dalyvauti jų veikloje;

 18.4. naudotis kitomis teisės aktų suteiktomis teisėmis.

 19. Įstaiga, vykdydama Nuostatuose nustatytą veiklą, turi šias pareigas:

 19.1. teikti baseinų, saunų ir pirčių, laisvalaikio, sveikatos, kūno kultūros ir sporto bei kitas paslaugas visuomenei;

 19.2. pasirinkti tinkamas veiklos organizavimo formas ir metodus;

 19.3. užtikrinti valstybės ir savivaldybės biudžeto ir kitų lėšų efektyvų panaudojimą;

 19.4. analizuoti savo veiklą, vertinti pasiektus rezultatus;

 19.5. užtikrinti Įstaigos teikiamų paslaugų kokybę ir prieinamumą;

 19.6. vykdyti įsipareigojimus pagal sudarytas sutartis.

 20. Įstaiga gali turėti ir kitų teisių ir pareigų, jeigu jos neprieštarauja Lietuvos Respublikos įstatymams, Lietuvos Respublikos Vyriausybės nutarimams ir kitiems teisės aktams.

**V SKYRIUS**

**ĮSTAIGOS VEIKLOS ORGANIZAVIMAS IR VALDYMAS**

 21. Įstaigos veikla organizuojama pagal direktoriaus patvirtintą strateginį ir metinį veiklos planą.

 22. Įstaigai vadovauja direktorius, kurį viešo konkurso būdu į pareigas priima ir iš jų atleidžia Rokiškio rajono savivaldybės meras.

 23. Įstaigos direktorius:

 23.1. vadovauja Įstaigos strateginio, metinio veiklos plano, programų rengimui, juos tvirtina, vadovauja jų vykdymui, kad būtų įgyvendinami Įstaigos tikslai ir numatytos funkcijos;

 23.2. leidžia įsakymus, kontroliuoja jų vykdymą;

 23.3. organizuoja, planuoja, kontroliuoja Įstaigos darbą ir atsako už Įstaigos veiklą bei savo funkcijų ir pareigų vykdymą;

 23.4. užtikrina, kad būtų laikomasi įstatymų, kitų teisės aktų ir šių Nuostatų;

 23.5. organizuoja Įstaigos buhalterinę apskaitą pagal Lietuvos Respublikos buhalterinės apskaitos įstatymą, atsako už finansinių ataskaitų rengimą bei pateikimą nustatytu laiku;

 23.6. užtikrina racionalų, taupų ir efektyvų lėšų, turto naudojimą, veiksmingą Įstaigos vidaus kontrolės sistemos sukūrimą, jos veikimą ir tobulinimą;

 23.7. disponuoja skirtomis lėšomis ir vykdo su tuo susijusias finansines operacijas, atidaro bankuose atsiskaitomąsias ir kitas sąskaitas;

 23.8. nustatyta tvarka priima į darbą, atleidžia, Įstaigos darbuotojus, rūpinasi jų profesiniu tobulėjimu, atlieka kitas personalo valdymo funkcijas;

 23.9. tvirtina Įstaigos darbuotojų, dirbančių pagal darbo sutartis, pareigybių sąrašą, neviršijant nustatyto didžiausio leistino pareigybių skaičiaus;

 23.10. skatina darbuotojus, kontroliuoja darbo pareigų vykdymą teisės aktų nustatyta tvarka;

 23.11. sudaro darbuotojams saugias bei sveikatai nekenksmingas darbo sąlygas visais su darbu susijusiais aspektais;

 23.12. užtikrina higienos normas, teisės aktų reikalavimus atitinkančias saugias ir sveikas baseino lankytojams sąlygas;

 23.13. sudaro sutartis Įstaigos vardu Įstaigos tikslams įgyvendinti ir funkcijoms atlikti teisės aktų nustatyta tvarka;

 23.14. atstovauja Įstaigai valstybės ir kitose institucijose teisės aktų nustatyta tvarka;

 23.15. teikia valstybės ir savivaldybės institucijoms pagal jų kompetenciją Įstaigos dokumentaciją, informaciją ir ataskaitas bei užtikrina teikiamos informacijos teisingumą;

 23.16. teikia informaciją visuomenei apie Įstaigos veiklą ir teikiamas paslaugas;

 23.17. atlieka kitas įstatymų ir kitų teisės aktų jam nustatytas funkcijas.

 24. Įstaigoje veikia Rokiškio baseino taryba (toliau-Taryba) - aukščiausia Įstaigos savivaldos institucija, atstovaujanti sportininkams, tėvams (globėjams, rūpintojams) ir telkianti tėvų (globėjų, rūpintojų) ir kitų Įstaigos bendruomenės narių atstovus svarbiausiems Įstaigos veiklos sričių klausimams aptarti, kolegialiai nagrinėti ir spręsti.

 25. Tarybą sudaro penki nariai:

 25.1. Įstaigos visuotiniame darbuotojų susirinkime išrinkti du darbuotojų atstovai;

 25.2. vienas sporto organizacijos atstovas;

 25.3. vienas jaunimo organizacijos atstovas;

 25.4. vienas Rokiškio rajono savivaldybės administracijos atstovas.

 26. Taryba renkama keturių metų kadencijai.

 27. Tarybos narį nepasibaigus kadencijai gali atšaukti jį išrinkusi institucija. Į atšaukto Tarybos nario vietą išrenkamas naujas Tarybos narys.

 28. Tarybai vadovauja pirmininkas. Pirmininką renka ir atšaukia Tarybos nariai balsuodami pirmojo Tarybos posėdžio metu.

 29. Įstaigos direktorius gali būti Tarybos nariu, tačiau negali būti Tarybos pirmininku.

 30. Tarybos funkcijos:

 30.1. nustato Įstaigos veiklos perspektyvas, pagrindines veiklos kryptis, veiklos organizavimo tvarką;

 30.2. teikia siūlymus Įstaigos strateginiam, metiniam veiklos planui, Įstaigos vidaus darbo tvarkos taisyklėms;

 30.3. inicijuoja Įstaigos bendruomenės ir visuomenės bendradarbiavimą, telkia Įstaigos bendruomenę uždaviniams spręsti;

 30.4. analizuoja ir teikia pasiūlymus dėl Įstaigos darbo tobulinimo, paslaugų įkainių, strateginio plano vykdymo, saugių darbo sąlygų sudarymo;

 30.5. talkina formuojant Įstaigos materialinius ir intelektinius išteklius;

 30.6. teikia pasiūlymus dėl darbuotojų darbo krūvio paskirstymo;

 30.7. vertina Įstaigos psichologinio mikroklimato, demokratinių santykių formavimąsi, analizuoja bendradarbiavimo galimybes ir patirtį, inicijuoja naujas jo formas, teikia pasiūlymus Įstaigos vadovybei;

 30.8. teikia Įstaigos direktoriui pasiūlymus dėl Įstaigos nuostatų pakeitimo, Įstaigos vidaus struktūros tobulinimo;

 30.9. teikia siūlymus dėl Įstaigos darbuotojų skatinimo;

 30.10. sprendžia kitus klausimus.

 31. Tarybos posėdis yra teisėtas, jei jame dalyvauja ½ narių. Nutarimai priimami paprasta posėdyje dalyvaujančių balsų dauguma.

 32. Taryba turi patariamojo balso teisę sprendžiant Įstaigos veiklos klausimus.

 33. Tarybos nuostatus tvirtina Įstaigos direktorius.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

 34. Darbuotojų darbo santykius reglamentuoja Lietuvos Respublikos darbo kodeksas ir kiti teisės aktai.

 35. Įstaigos darbuotojų darbo užmokestis nustatomas Lietuvos Respublikos įstatymų ir kitų teisės aktų nustatyta tvarka.

 36. Direktorius, administracijos darbuotojai atestuojasi ir kvalifikaciją tobulina teisės aktų nustatyta tvarka.

**VII SKYRIUS**

**ĮSTAIGOS TURTAS, LĖŠOS, JŲ PANAUDOJIMO TVARKA, FINANSINĖS VEIKLOS KONTROLĖ IR BASEINO VEIKLOS PRIEŽIŪRA**

 37. Įstaiga patikėjimo teise perduotą Rokiškio rajono savivaldybės turtą valdo, naudoja ir disponuoja juo pagal įstatymus Rokiškio rajono savivaldybės tarybos sprendimų nustatyta tvarka.

 38. Įstaigos lėšos:

 38.1. valstybės biudžeto lėšos;

 38.2. savivaldybės biudžeto lėšos;

 38.3. pajamos už teikiamas paslaugas;

 38.4. fondų, programų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

 38.5. kitos teisėtu būdu įgytos lėšos.

 39. Lėšos naudojamos teisės aktų nustatyta tvarka.

 40. Įstaigos buhalterinę apskaitą teisės aktų nustatyta tvarka organizuoja ir vykdo Rokiškio rajono savivaldybės administracijos Centralizuotos buhalterinės apskaitos skyrius.

 41. Įstaigos finansinė veikla kontroliuojama teisės aktų nustatyta tvarka.

 42. Įstaigos veiklos kontrolę atlieka Rokiškio rajono savivaldybės administracijos Centralizuota vidaus audito tarnyba.

**VIII SKYRIUS**

**BAIGIAMOSIOS NUOSTATOS**

 43. Įstaiga turi interneto svetainę, atitinkančią teisės aktų nustatytus reikalavimus. Joje skelbiama informacija visuomenei apie Įstaigos veiklą.

 44. Pranešimus, kuriuos vadovaujantis Nuostatais ar Lietuvos Respublikos teisės aktais reikia paskelbti viešai, Įstaiga skelbia Įstaigos interneto svetainėje. Teisės aktų nustatytais atvejais vieši pranešimai skelbiami ir kitose visuomenės informavimo priemonėse.

 45. Įstaigos Nuostatai keičiami ir papildomi Įstaigos savininko ar Įstaigos direktoriaus iniciatyva.

 46. Įstaigos Nuostatus, jų pakeitimus tvirtina Rokiškio rajono savivaldybės taryba Mero teikimu.

 47. Įstaiga reorganizuojama, likviduojama ar pertvarkoma teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Biudžetinės įstaigos Rokiškio baseino direktorius Vitalijus Jocys